b'\n_START_ARTICLE_\nAmerikinis lamantinas\n_START_SECTION_\nGyvenimo b\xc5\xabdas\n_START_PARAGRAPH_\nAmerikinis lamantinas lengvai prisitaiko gyventi ir s\xc5\xabriuose, ir g\xc4\x97luose vandenyse, tod\xc4\x97l jam \xc4\xafprasta i\xc5\xa1 j\xc5\xabr\xc5\xb3 \xc4\xaflank\xc5\xb3 perplaukti \xc4\xaf upes, kanalus ir atgal. Lamantinai paprastai nepanyra \xc4\xaf didesn\xc4\xaf nei 6 m gyl\xc4\xaf. Pasteb\xc4\x97ta, kad esant pakankamam gyliui ir nestipriai iki 5 m/sek. t\xc4\x97kmei jie sugeba nukeliauti iki 200\xc2\xa0km up\xc4\x97mis auk\xc5\xa1tyn nuo \xc5\xbeio\xc4\x8di\xc5\xb3. D\xc4\x97l nedidelio riebal\xc5\xb3 sluoksnio bei l\xc4\x97tos med\xc5\xbeiag\xc5\xb3 apykaitos jiems \xc4\xafprasta gyventi atogr\xc4\x85\xc5\xbe\xc5\xb3 ir subtropik\xc5\xb3 platum\xc5\xb3 vandenyse. Aktyv\xc5\xabs tiek dien\xc4\x85, tiek nakt\xc4\xaf. Turi ger\xc4\x85 klaus\xc4\x85 ir reg\xc4\x97jim\xc4\x85._NEWLINE_\xc5\xa0ie gyv\xc5\xabnai pagal gyvenimo b\xc5\xabd\xc4\x85 yra vieni\xc5\xa1iai, bet poravimosi laikotarpiu buriasi \xc4\xaf grup\xc4\x99, kuri\xc4\x85 sudaro viena patel\xc4\x97 ir iki 20 j\xc4\x85 persekiojan\xc4\x8di\xc5\xb3 patin\xc5\xb3. Lytin\xc4\x99 brand\xc4\x85 patinai pasiekia b\xc5\xabdami 9\xe2\x80\x9310 met\xc5\xb3 am\xc5\xbeiaus, patel\xc4\x97s\xc2\xa0\xe2\x80\x93 po 4\xe2\x80\x935 met\xc5\xb3, j\xc5\xb3 n\xc4\x97\xc5\xa1tumas trunka 12\xe2\x80\x9314 m\xc4\x97n. Gimsta da\xc5\xbeniausiai 1 jauniklis.\n_START_SECTION_\nMityba\n_START_PARAGRAPH_\nApie 18 m\xc4\x97n. nuo gimimo amerikinio lamantino jauniklis gauna motinos pieno, nors jau nuo pat gimimo turi dantis ir po 3 sav. gali prad\xc4\x97ti maitintis ir augaliniu maistu. Jis b\xc5\xabna priklausomas nuo motinos apie 2 metus. Lamantinai nei\xc5\xa1rank\xc5\xabs\xc2\xa0\xe2\x80\x93 prakti\xc5\xa1kai minta bet kuriuo augaliniu maistu, randamu vandens telkinio dugne. Maistui sugriebti naudoja b\xc5\xabding\xc4\x85 jiems lanks\xc4\x8di\xc4\x85 dvigub\xc4\x85 vir\xc5\xa1utin\xc4\x99 l\xc5\xabp\xc4\x85. Jos pagalba i\xc5\xa1sikasa ir augal\xc5\xb3 \xc5\xa1aknis. Palyginti su giminingais lamantinais, \xc5\xa1i\xc5\xb3 gyv\xc5\xabn\xc5\xb3 snukis dar labiau palenktas \xc5\xbeemyn. Kai kuri\xc5\xb3 i\xc5\xa1 j\xc5\xb3 racione yra ir bestuburi\xc5\xb3 bei \xc5\xbeuvies.'